มหกรรมผ้าไหม ไหมไทยสู่เส้นทางโลก เทิดพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9
รัฐบาล ร่วมกับ 48 ประเทศทั่วโลกจัดงานมหกรรมผ้าไหม ไหมไทยสู่เส้นทางโลกปีที่ 8 เทิดพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสทรงเจริญพระชนมพรรษา 86 พรรษาอย่างยิ่งใหญ่ พร้อมจัดแสดงนิทรรศการระหว่างวันที่ 1-9 ธันวาคมนี้  

จากความร่วมมือเล็กๆ ของกลุ่มภาคเอกชน โดยมูลนิธิช่วยเหลือนักท่องเที่ยวที่ประสานความร่วมมือกับสถานทูตและสถานเอกอัครราชทูตต่างประเทศประจำประเทศไทยริเริ่มจัดงานมหกรรมผ้าไหมขึ้นเพื่อเผยแพร่เอกลักษณ์ความเป็นไทย ส่งเสริมให้ผ้าไหมได้รับความสนใจจากคนทั่วโลกนับตั้งแต่ปี 2552 จนถึงปีนี้มีการจัดงานมาแล้วถึง 7 ครั้ง แต่ละครั้งมีหน่วยงานและองค์กรต่างๆ ให้การสนับสนุนกลายเป็นที่รู้จักอย่างกว้างขวางมากขึ้น ทำให้การจัดงานในปีที่ 8 ที่จะมาถึงในวันที่ 1 ธันวาคมนี้ มีความพิเศษและยิ่งใหญ่กว่าทุกครั้ง ด้วยการยกระดับโครงการสู่ระดับโลก ในชื่อ มหกรรมผ้าไหม ไหมไทยสู่เส้นทางโลก โดยสถานเอกอัครราชทูตและสถานกงสุลต่างประเทศ ประจำประเทศไทย 48 ประเทศได้เชิญนักออกแบบชั้นนำของแต่ละประเทศมาร่วมตัดเย็บเสื้อผ้าโดยใช้ผ้าไหมตรานกยูงพระราชทานที่มาจากมูลนิธิส่งเสริมศิลปาชีพในสมเด็จพระนางเจ้าสิริกิติ์ พระบรมราชินีนาถ ส่งผ้าไหมไทยไปยังประเทศที่เข้าร่วมโครงการกว่า 3,500 เมตร
 
นายวิษณุ เครืองาม รองนายกรัฐมนตรี กล่าวว่า โครงการมหกรรมผ้าไหมไทยจัดขึ้น เพื่อเทิดพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสทรงเจริญพระชนมพรรษา 86 พรรษา ตลอดจนส่งเสริมให้ผ้าไหมไทยก้าวสู่การเป็นสิ่งทอระดับสากล
  
สำหรับใครที่ต้องการร่วมชมความสวยงามของวัฒนธรรมไทยผ่านแฟชั่นระดับโลก สามารถเข้าชมได้ที่ศูนย์การค้าเซ็นทรัลเวิลด์ ซึ่งจะมีพิธีเปิดงานด้วยการแสดงโชว์เดินแบบครั้งประวัติศาสตร์มากถึง 19 รอบโชว์ ซึ่งเป็นผลงานการออกแบบของดีไซเนอร์ชั้นนำทั้งจากประเทศไทยและนานาประเทศ เช่น เกาหลี ออสเตรเลีย ฟินแลนด์ เคนยา มีนางแบบระดับนางงามจักรวาลปี 2015 จากประเทศฟิลิปปินส์ และนางงาม 35 ประเทศร่วมเดินแฟชั่นโชว์ตลอดการจัดงาน ที่สำคัญยังมีบุคคลสำคัญจากหลายภาคส่วนมาร่วมเนรมิตการจัดกิจกรรม อย่างเช่น สมศักดิ์ ชลาชล เจ้าของธุรกิจเสริมสวยชื่อดังที่จะมาเกล้าผมแบบโบราณให้กับนางแบบอย่างสวยงามให้ชมกันอีกด้วย ผู้สนใจสามารถร่วมชมงานกันได้ที่บริเวณชั้นจี ศูนย์การค้าเซ็นทรัลเวิลด์ตั้งแต่วันที่ 1 -9 ธันวาคมนี้